Eesti Pillifond

**Eesti Pillifond** on 2015. aastal asutatud sihtasutus, mis annab investorite abil soetatud hinnalised keelpillid andekate Eesti muusikute kasutusse. Pillid kuuluvad valdavalt erainvestoritele, keda fond on meistripillide soetamisel nõustanud. Pillide omanikud annavad instrumendid fondi vahendusel tähtajaliselt muusikute kasutusse. 

Pillifondi hallatavasse haruldaste keelpillide kollektsiooni kuulub üksteist kõrgelt koteeritud keelpilli ja üheksa poognat 17.–19. sajandi meistritelt. Kollektsiooni kindlustusväärtus on ligi 2 miljonit eurot. 

Pillifond korraldab koostöös Eesti Kontserdi ja Pärnu Muusikafestivaliga kontserte, koolitab pillimeistreid, viib läbi ajaloolistesse keelpillidesse investeerimise seminare ning seisab Eesti keelpillikultuuri arendamise eest. Pillifond on edukaim kultuurisektorisse erarahastuse kaasaja Eestis. 

Eesti Pillifondi asutasid Eesti Kultuuriministeeriumi algatusel Swedbank, Eesti Rahvuskultuuri Fond ning maestro Paavo Järvi. Eesti Pillifondi juhatuse liige on Marje Lohuaru. 

## Kollektsioon
Pillifondi kollektsiooni kuulub hetkel üksteist kõrgelt koteeritud rariteetset meistripilli – seitse viiulit, kolm tšellot, üks altviiul ja üheksa poognat 17.–19. sajandi Itaalia ja Prantsuse meistritelt. Altviiuli valmistaja on Inglismaalt.

### Pillid

### Poognad

## Muusikud
Andeka muusiku jaoks on kõrge muusikalise väärtusega keelpill hädavajalik eeldus osalemiseks konkurssidel või läbilöömiseks rahvusvahelises konkurentsis solisti, kammermuusiku või orkestrandina.

Eesti Pillifondi pillidel mängivad Hans Christian Aavik, Katariina Maria Kits-Reimal, Gloria Ilves, Kaija Lukas, Johanna Vahermägi, Theodor Sink, Valle-Rasmus Roots, Mari Ellen Lutsar, Anna Katarina Tralla, Birgit Katriin Born, Uku Toots.

Pillifond korraldab pilli kasutada andmise andekale muusikule, kelle on välja valinud ekspertkogu, mille liikmeid ei avalikustata. Fondi kuuluva pilli kasutamisõiguse taotlemiseks korraldab Pillifond iga kolme aasta tagant konkursi, kuhu võivad oma taotlusavalduse esitada viiuli, altviiuli või tšello eriala omandanud või rahvusvaheliselt tunnustatud (akrediteeritud) muusikaõppeasutuses üht erialadest omandavad Eesti Vabariigi kodanikud.

## Ajaloolistesse keelpillidesse investeerimine
Pillifond pakub võimalust investeerida kõrge muusikalise väärtusega keelpillidesse, mille valikut ja ostu nõustavad rahvusvaheliselt tunnustatud pillieksperdid.

Ajalooliste keelpillide kultuuri- ja investeerimisväärtus on kõrge. Meistripillid on kallid ja nii on erainvestorite ning ettevõtjate panus väga oluline, et muusikud saaksid maailmatasemel pillidel mängida. Ajaloolise keelpilli väärtuse säilitamiseks ja kasvatamiseks on oluline, et sellel mängitakse.

Pillifond pakub investeerimishuvilisele metseenile vajalikku raamistikku: aitab leida sobiva hinnaklassi ja väärtusega sertifitseeritud pilli, sõlmida lepingud, korraldada kindlustuse ja pilli hoolduse ning viia vastsed pilliomanikud kokku muusikuga, kes pillil mängima hakkab. Pill jääb investori omandusse.

Rariteetsete keelpillide väärtus suureneb ajas, kui neil mängida, nii teenivad meistripillid ajas omanikule investeerimistulu. Ajaloolistesse meistripillidesse investeerimine on üks väheseid võimalusi toetada kultuuri ja haridust selliselt, et raha jääb omanikule alles ja ajas kasvab. 

Eesti Pillifondi kutsel on käinud Tallinnas ajaloolistesse keelpillidesse investeerimise alaseid seminare pidamas eksperdid nagu Sparebankstiftelsen Norway kunsti- ja pillide kogu juht Anders Bjørnsen ja ajalooliste keelpillide müügile keskenduva oksjonimaja Tarisio asutaja Jason Price. 

## Eksperdid ja koostööpartnerid
Eesti Pillifondi soetatud instrumentide ja poognate autentsust tõestavad sertifikaadid maailma tippekspertidelt nagu Vatelot-Rampal Luthier Experts Paris (Prantsusmaa), John & Arthur Beare, The Bear’s International Violin Society London (Suurbritannia), Hieronymus Köstler (Saksamaa), Andreas Post (Holland), Bernard Millant (Prantsusmaa), Jean François Raffin (Prantsusmaa). Pillide kindlustamisel on fondi partner maailma juhtiv väärtpillide kindlustusfirma Lark (Group) Limited. 

## Pillimeistrite koolitamine
Pillifond on korraldanud EASi toel noorte pillimeistrite koolitusprogrammi, kus kuus noort omandas Soome ja Rootsi spetsialistide juhendamisel pillimeistri tööks vajalikud algteadmised.

2025. aastal alustasid Eesti noored professionaalse pillimeistri õpinguid Cremona akadeemias (Academia Cremonensis) Itaalias. 

## Stipendiumid
2024. aastal andis Eesti Pillifond välja kaks muusikastipendiumi suuruses 3500 eurot, et toetada keelpillieriala tudengite õpinguid välismaal. Stipendiumi said viiuldajad Triinu Piirsalu ja Miia Ruubel.

## Viited